Minuta dezbaterii publice
Organizată în sistem videoconferință, în data de 2 septembrie 2025, referitoare la

**Proiectul de Ordin al ministrului mediului, apelor și pădurilor pentru modificarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, dedicat persoanelor fizice.**

La dezbaterea publică, desfășurată prin videoconferință, au participat:

* reprezentanți ai Administrației Fondului pentru Mediu (AFM): dl. Adrian Corbu – vicepreședinte AFM și dna Andreea Damian – șef Serviciu Elaborare Ghiduri,
* reprezentanți ai Ministerului Mediului, Apelor și Pădurilor (MMAP): dl. Tudor Roșca – Director Cabinet ministru,
* reprezentanți ai industriei auto: dna Nicoleta Gerea – Suzuki România, Dana Popescu – BMW România
* consultanți: dl. Victor Jucan – Jad Consult,
* precum și persoane fizice interesate.

Dezbaterea a fost deschisă de dl. Adrian Corbu, vicepreședintele AFM, care a mulțumit participanților pentru prezență și și-a exprimat speranța ca, prin această discuție, să rezulte un ghid cât mai util atât pentru beneficiari, cât și pentru actorii implicați în vânzarea de vehicule.

**Obiectivul principal:** analizarea propunerilor transmise de persoanele fizice pentru îmbunătățirea Ghidului de finanțare, astfel încât acesta să fie cât mai accesibil tuturor beneficiarilor.

**Principalele discuții și răspunsuri:**

**Dl. Adrian Corbu:**

A menționat că, prin OUG 41/2025, au fost suspendate toate programele finanțate de AFM din bugetul pe anul curent, cu excepția Programului Rabla, pentru care a fost alocat un buget total de 200 milioane lei. Ghidul actual a fost realizat după consultări cu industria auto și a fost publicat în transparență decizională. Scopul întâlnirii este de a colecta propuneri pentru îmbunătățirea acestuia.

**Dna Camelia Mirică:**

* A întrebat dacă se va reactiva modelul de test al cererii de finanțare.
	+ **Dl. Adrian Corbu:** În câteva zile se va comunica acest aspect, deocamdată nu este stabilit.
* A ridicat problema cărților de identitate electronice care nu conțin adresa de domiciliu.
	+ **Dna Andreea Damian:** În noua formă a ghidului s-au introdus documente suplimentare care pot atesta domiciliul (certificat de la Evidența Populației, extras CF etc.), acestea putând fi încărcate separat sau împreună cu CI-ul electronic, aplicația acceptând ambele variante.
* A solicitat clarificări privind ordinea încărcării documentelor, alegerea dealerului și declarația cedentului.
	+ **Dna Andreea Damian:** Declarația va fi disponibilă direct în aplicație, într-un format PDF, pentru a simplifica procesul.
* A menționat dificultățile solicitanților fără competențe digitale.
	+ **Dna Andreea Damian:** Vor fi disponibile materiale video explicative pentru fiecare pas.
* A întrebat despre obligația de restituire a finanțării în cazul daunelor totale.
	+ **Dl. Adrian Corbu:** Dacă beneficiarul achiziționează un alt autovehicul conform criteriilor programului, nu este obligat să restituie fondurile.
* A solicitat informații despre împărțirea bugetului pe tipuri de vehicule.
	+ **Dl. Adrian Corbu:** Împărțirea se va stabili ulterior, prin dispoziție a președintelui AFM, cu posibilitatea de a transfera fonduri între categorii.

**Alte intervenții:**

**Dl. Victor Jucan:**

* A solicitat data exactă a lansării programului.
	+ **Dl. Adrian Corbu:** Se estimează ultima săptămână din septembrie.
* A propus eliminarea obligației de prezentare a certificatului fiscal la radierea vehiculului.
	+ **Dl. Adrian Corbu:** Se va analiza propunerea, mai ales în contextul modificărilor la DRPCIV.
* A întrebat despre înlocuirea rablei și despre valorile ecotichetului.
	+ **Dl. Adrian Corbu:** Înlocuirea este posibilă; valorile actuale sunt menținute din cauza bugetului redus, dar solicitarea de majorare va fi transmisă mai departe.

**Dl. Gabriel Nelu:**

* A semnalat scăderea numărului de mașini finanțate și a solicitat revenirea la valoarea ecotichetului din anii trecuți (7.400 euro).
	+ **Dl. Adrian Corbu:** Propunerea va fi transmisă către minister.
* A întrebat despre fondurile neutilizate.
	+ **Dl. Tudor Roșca:** Bugetul actual acoperă programe deja contractate, cu riscul de deficit la bugetul de stat în cazul unor angajamente suplimentare.

**Dna Nicoleta Gerea:**

* A solicitat un calendar clar al etapelor premergătoare lansării.
	+ **Dl. Adrian Corbu:** După publicarea ghidului în Monitorul Oficial, calendarul va fi afișat pe site-ul AFM. Estimarea este 9-10 septembrie 2025.

**Dl. Mircea Bălășoiu:**

* A întrebat despre blocarea sumelor pentru solicitanții care renunță.
	+ **Dl. Adrian Corbu:** Sumele rămân blocate 10 zile, după care redevin disponibile.

La final, dl. Adrian Corbu a mulțumit tuturor participanților și a declarat dezbaterea închisă.